नरेंद्र भाई का जज़्बा मानना पड़ेगा। कर्नाटक में उन्होंने अपने को इतना दांव पर लगा दिया कि चुनाव राज्य का रहा ही नहीं। चुनाव कांग्रेस-भाजपा के बीच भी नहीं रहा। वह नरेंद्र मोदी-राहुल गांधी के बीच का हो गया। नरेंद्र भाई ने बहुत बड़ा जोखिम लिया है। तमाम उठापटक, हथकंडों और जोड़-तोड़ के बावजूद अगर कर्नाटक से कांग्रेस को वे विदा न कर पाए तो 2019 में केंद्र से उनकी खुद विदाई के बादल और गहरे हो जाएंगे। नवंबर-दिसंबर में मध्यप्रदेश, राजस्थान, छत्तीसगढ़ और मिजोरम के चुनाव जब होंगे तो देश के हृदय-प्रदेशों में भी भाजपा को अपनी सरकारें बचाना भारी पड़ जाएगा। भारी क्या पड़ जाएगा, उसका बोरिया-बिस्तर छह महीने पहले अभी ही सिमट जाएगा। सर्दियों में तो विदाई समारोह की सिर्फ़ औपचारिकता पूरी होगी।